‘KSL’กำไรสูงเป็นประวัติการณ์
ครึ่งปีฟาด700ล.ทุกธุรกิจเฟื่องยกล็อตน้ำตาล80%ขายแพง
17 ส.ค. 2554

ครึ่งปีฟาด700ล.ทุกธุรกิจเฟื่องยกล็อตน้ำตาล80%ขายแพง
น้ำตาลขอนแก่น มั่นใจกำไรปีนี้ดีที่สุดในรอบ 5 ปี หลังไตรมาส 2 ฟาด 551 ล้านบาท พุ่ง 612% สูงเกินคาด ครึ่งปีสูงลิ่ว 4,753% ธุรกิจหรูทุกด้าน
นายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น (KSL) เปิดเผยว่า ทั้งปี 2554 กำไรสุทธิของบริษัทจะออกมาดีที่สุดนับตั้งแต่เข้าจดทะเบียนในตลาดหลักทรัพย์แห่งประเทศไทยมา 5 ปี
ทั้งนี้ กำไรสุทธิที่จะเกิดขึ้นน่าจะดีกว่าประมาณการเมื่อต้นปี ซึ่งคาดว่าจะมีรายได้ปีนี้เพิ่มขึ้น 20% จากปีก่อนที่มีรายได้ 1.2 หมื่นล้านบาท และมีอัตรากำไรสุทธิ 8-10%
นอกจากนั้น ยังคาดว่าครึ่งปีหลัง (พ.ค.-ต.ค. 2554) ผลประกอบการจะดีกว่าครึ่งปีแรก เพราะยังเหลือผลผลิตน้ำตาลที่รอการขายอีกประมาณ 70-80% จากครึ่งแรกที่ขายไปแล้ว 20-30% ในราคาที่สูงกว่า โดยเฉพาะไตรมาส 3 จะขายน้ำตาลสูงถึง 40% ของปริมาณน้ำตาลที่ผลิตทั้งหมด 6 ล้านกระสอบ 
ทั้งนี้ ในครึ่งแรกของปี 2554 (สิ้นสุด เม.ย. 2554) บริษัทมีกำไรสุทธิ 695.48 ล้านบาท กำไรหุ้นละ 0.449 บาท เพิ่มขึ้น 4,753% เทียบกับช่วงเดียวกันปีก่อน เนื่องจากไตรมาส 2 มีกำไรสุทธิ 551 ล้านบาท เพิ่มขึ้น 6-12% เทียบช่วงเดียวกันของปีก่อน
สาเหตุที่ทำกำไรสุทธิไตรมาส 2 สูงกว่าที่ตลาดคาดการณ์ เนื่องมาจากราคาน้ำตาลในตลาดโลกพุ่งสูง โดยเฉลี่ยราคาน้ำตาลทรายขาวต่างประเทศเพิ่มขึ้น 20% และบริษัทขาดทุนสัญญาอนุพันธ์น้ำตาลลดลงเหลือ 50 ล้านบาท จาก 645 ล้านบาทในช่วงเดียวกันของปีก่อน
นอกจากนี้ การลงทุนในโครงการลาวและกัมพูชา ทำให้บริษัทรับรู้ผลกำไรเพิ่มขึ้นจากธุรกิจน้ำตาลต่างประเทศ โดยมีปริมาณขายน้ำตาลเพิ่มขึ้นจาก 1 หมื่นตัน เป็น 3.3 หมื่นตัน
บริษัทยังขายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) เพิ่มขึ้นจาก 40,403 เมกะวัตต์ต่อชั่วโมง เป็น 54,147 เมกะวัตต์ต่อชั่วโมง เนื่องจากการเดินเครื่องจักรของโครงการพลังงานทดแทนบ่อพลอยเฟส 1
อย่างไรก็ตาม เมื่อข่าวกำไรสูงลิ่วออกมาอย่างที่นำมาเก็งกำไรหุ้นก่อนหน้านี้ หมดข่าวดี นักลงทุนถือโอกาสขายหุ้น โดยราคา KSL ปรับตัวลง 0.10 บาท มาปิดที่ 13.80 บาท ส่วน KSL-W1 รูดลงแรงกว่าในช่วงบ่าย จากภาคเช้าขึ้นไปสูงสุด 4.50 บาท แต่กลับมาปิดต่ำสุดที่ 4.12 บาท ทรุด 0.20 บาท หรือ 4.63%
นักวิเคราะห์บริษัทหลักทรัพย์ (บล.) เคจีไอ (ประเทศไทย) ได้ปรับประมาณการกำไรสุทธิปีนี้ของ KSL เป็น 1,270 ล้านบาท เพิ่มขึ้น 699% จากปี 2553 และให้ราคาเป้าหมาย 15.20 บาท
เคจีไอ คาดว่ากำไรของ KSL จะทำสถิติสูงสุดในไตรมาส 3 แต่ยังกังวลกับราคาน้ำตาลในตลาดโลกปีหน้าว่าจะไม่ดีเท่าปีนี้
นักวิเคราะห์ บล.กิมเอ็ง (ประเทศไทย) ประมาณการกำไรของ KSL ปี 2554 เท่ากับ 1,317 ล้านบาท หรือ 0.85 บาทต่อหุ้น และปีหน้ากำไรสุทธิ 1,418 ล้านบาท หรือ 0.92 บาทต่อหุ้น เติบโต 143% และ 8% ตามลำดับ
ขณะเดียวกัน นักลงทุนหันไปลงทุนบริษัท น้ำตาลครบุรี (KBS) แทน ส่งผลให้ราคาหุ้นขยับขึ้นไปปิดที่ 11.50 บาท บวก 0.50 บาท หรือ 4.55% ตามแรงเก็งกำไรเงินปันผลระหว่างกาลที่บริษัทจะประกาศจ่ายเร็วๆ นี้